**TEZE O SADRŽAJU PROPISA**

**za Zakon o potvrđivanju Protokola o zaštiti Sredozemnog mora od onečišćavanja uslijed istraživanja i iskorištavanja epikontinentalnog pojasa, morskog dna i morskog podzemlja**

Protokol o zaštiti Sredozemnog mora od onečišćavanja uslijed istraživanja i iskorištavanja epikontinentalnog pojasa, morskog dna i morskog podzemlja jedan je od sedam pratećih protokola Konvencije o zaštiti morskog okoliša i obalnog područja Sredozemlja (Barcelonska konvencija) (Narodne novine - Međunarodni ugovori br. 12/1993 i 17/1998).

Navedeni Protokol Republika Hrvatska potpisala je 14. listopada 1994. godine u Madridu, Kraljevina Španjolska.

Protokol razrađuje provedbu članka 7. Barcelonske konvencije kojim je propisano da će „ugovorne stranke poduzeti sve odgovarajuće mjere kako bi spriječile, suzbile i u najvećoj mogućoj mjeri uklonile onečišćavanje područja Sredozemnoga mora uzrokovano istraživanjem i iskorištavanjem epikontinentalnog pojasa, morskog dna i morskog podzemlja“.

Republika Hrvatska velikim je dijelom orijentirana na pomorsko gospodarstvo i turizam. Poduzimanje mjera sprječavanja, ublažavanja, suzbijanja ili kontrole onečišćavanja mora iz svih potencijalnih izvora, uključujući i odobalne instalacije, preduvjet je postizanja i održavanja dobrog stanja morskog okoliša.

U drugoj polovici 20. stoljeća u podmorju sjevernog Jadrana vođena su opsežna istraživanja sa ciljem pronalaženja i utvrđivanja ekonomski vrijednih količina prirodnog plina. U prošlosti je na cijelom hrvatskom dijelu Jadranskog mora izrađeno 128 istražnih i 51 eksploatacijska (proizvodna) bušotina te su na nekim bušotinama registrirani tragovi nafte. 1973. godine u bušotini Jadran, 58 km zapadno od Pule, pronađeno je prvo otkriće plina na hrvatskoj strani Jadrana dok je proizvodnja plina počela od 1999. godine.

Trenutno na sjevernom dijelu Jadrana u okolici Istre, Republika Hrvatska ima 19 plinskih proizvodnih platformi i jedna kompresorska na koje je spojena 51 eksploatacijska (proizvodna) bušotina unutar 3 eksploatacijska polja („Izabela“, ''Sjeverni Jadran'' i ''Marica''), a iz kojih se godišnje proizvede oko 1,2 milijarde m3 plina.

S obzirom na postojeću eksploataciju ugljikovodika iz Jadrana od iznimne važnosti je pojačati mjere zaštite okoliša. Sigurnost i zaštita okoliša je pitanje od primarnog interesa. Dosadašnje hrvatsko iskustvo istraživanja i eksploatacije plina na sjevernom Jadranu potvrđuje činjenicu kako sve gospodarske grane mogu koegzistirati što bi se trebalo, uz učinkovitu primjenu svih relevantnih međunarodnih i nacionalnih propisa vezanih za zaštitu okoliša, osigurati i nadalje.

Imajući u vidu postojeću eksploataciju plina iz podmorja sjevernog Jadrana smatramo da je potvrđivanje Protokola o zaštiti Sredozemnog mora od onečišćavanja uslijed istraživanja i iskorištavanja epikontinentalnog pojasa, morskog dna i morskog podzemlja od interesa za Republiku Hrvatsku. Protokol je jedan od međunarodnih ugovora čijom se primjenom osigurava poduzimanje svih preventivnih mjera u cilju sprječavanja onečišćavanja mora s odobalnih postrojenja, planiranje mjera zaštite od onečišćenja i iznenadnih događanja kao i suradnja mediteranskih država po tim pitanjima.

Štoviše, Odlukom Vijeća od 17. prosinca 2012. godine o pristupanju Europske unije Protokolu o zaštiti Sredozemnog mora od onečišćavanja uslijed istraživanja i iskorištavanja epikontinentalnog pojasa, morskog dna i morskog podzemlja (2013/5/EU), ovaj Protokol postao je i dio pravne stečevine Europske unije.

U Republici Hrvatskoj pitanje istraživanja i iskorištavanja epikontinentalnog pojasa, morskog dna i morskog podzemlja i mjere zaštite uređeni su i propisani Zakonom o rudarstvu (Narodne novine, broj 56/13 i 14/14) kao i Zakonom o istraživanju i eksploataciji ugljikovodika (Narodne novine, broj 94/13 i 14/14) kojim se reguliraju aktivnosti istraživanja i eksploatacije ugljikovodika, a koji je usklađen sa svim direktivama Europske unije. Također EU Direktiva 2013/30/EU o sigurnosti odobalnih naftnih i plinskih djelatnosti i o izmjeni direktive 2004/35/EZ prenesena je u nacionalno zakonodavstvo donošenjem Zakona o sigurnosti pri odobalnom istraživanju i eksploataciji ugljikovodika (Narodne novine broj 78/15).

Potvrđivanjem Protokola, pored mjera sprječavanja onečišćavanja, osigurava se međusobno informiranje ugovornih stranaka o poduzetim mjerama, postignutim rezultatima i eventualnim teškoćama u primjeni Protokola; omogućuje se međusobna pomoć kod iznenadnih događaja; osigurava se suradnja kod utvrđivanja odgovornosti i naknada za štete nastale iz aktivnosti eksploatacije nafte i plina; utvrđuju se obveze za uklanjanje postrojenja nakon prestanka njihova korištenja.

Novi propis treba sadržavati sljedeće članke:

**Članak 1**. kojim se potvrđuje Protokol

**Članak 2.** koji sadrži tekst Protokola u izvorniku na engleskom jeziku i u prijevodu na hrvatski jezik

**Članak 3**. kojim se utvrđuje tijelo državne uprave nadležno za provedbu Protokola

**Članak 4.** kojim se utvrđuje stupanje na snagu Protokola u odnosu na Republiku Hrvatsku

**Članak 5.** kojim se utvrđuje stupanje na snagu Zakona o potvrđivanju Protokola.